KOMISIJOS REGLAMENTAS (EB) Nr. 1274/2004
2004 m. liepos 12 d.
nustatantis pereinamojo laikotarpio priemones didžiausio 25 000 tonų kiekio kviečių ir 10 000 tonų kukurūzų pardavimui iš Slovakijos nacionalinių specialiųjų atsargų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo aktą, ypač į jo 41 straipsnio pirmąją pastraipą,
kadangi:
(1)
Pagal 2003 m. lapkričio 10 d. Komisijos reglamento (EB) Nr. 1972/2003 dėl prekybai žemės ūkio produktais skirtų pereinamojo laikotarpio priemonių, kurios turi būti patvirtintos dėl Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos įstojimo (1), 6 straipsnį Slovakijos institucijos pranešė Komisijai apie savo ketinimus parduoti didžiausią kiekį kviečių - 25 000 tonų ir kukurūzų - 10 000 tonų iš nacionalinių specialiųjų atsargų pakaitomis.
(2)
Tokio didelio kviečių ir kukurūzų kiekio pardavimas gali sutrikdyti Bendrijos javų rinką. Todėl turėtų būti taikomos pereinamojo laikotarpio priemonės, kurios nustatytų pardavimo sąlygas, panašias į nustatytąsias 1993 m. liepos 28 d. Komisijos reglamente (EEB) Nr. 2131/93, nustatančiame intervencinių agentūrų turimų grūdų pardavimo tvarką ir sąlygas (2) siekiant užtikrinti, kad ūkio subjektai būtų traktuojami lygiavertiškai ir būtų atsižvelgiama į rinkos sąlygas.
(3)
Kadangi bet koks atsargų atnaujinimas gali taip pat sutrikdyti Bendrijos rinką, turi būti nustatyta procedūra, leidžianti Komisijai tvirtinti atsargų atnaujinimo priemones.
(4)
Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Šiuo reglamentu yra nustatoma pereinamojo laikotarpio taisyklės, skiriamos didžiausio 25 000 tonų kviečių ir 10 000 tonų kukurūzų kiekio pardavimui iš nacionalinių specialiųjų atsargų, kurias Slovakijos institucijos turi 2004 m. gegužės 1 d., ir tolesni atsargų atnaujinimo veiksmai.
2 straipsnis
Už Slovakijos specialiųjų atsargų tvarkymą atsakinga agentūra, apie kurią išsamesnė informacija yra pateikta šio reglamento priede, iki 2004 m. rugpjūčio 31 d. 1 straipsnyje nurodytą kiekį parduos Bendrijos rinkoje paskelbusi paraiškų konkursą.
Šiame reglamente konkursinis pardavimas - tai pasiūlymas parduoti paraiškų konkurso tvarka, kai sutartis pasirašoma su asmeniu, kuris siūlo geriausią kainą ir laikosi šio reglamento nuostatų.
3 straipsnis
2 straipsnio pirmojoje pastraipoje minima agentūra pranešimą apie paraiškų konkurso paskelbimą paskelbia likus ne mažiau kaip trims dienoms iki paraiškų padavimo pirmojo termino pabaigos.
Svarbiausia, paraiškose turi būti ši informacija:
a)
dalyvavimo paraiškų konkurse laikotarpiai, suskirstyti į dalinius dalyvavimo paraiškų konkurse etapus, ir paraiškų padavimo adresai;
b)
mažiausi kiekiai, kuriems paraiškos gali būti paduotos;
c)
mokėtini užstatai ir jų mokėjimo terminai;
d)
įvairių partijų pagrindinės fizinės ir techninės savybės;
e)
saugojimo vietos ir saugotojo pavadinimas ir adresas;
f)
mokėjimo terminai.
Paraiškų dalyvauti pirmajame daliniame paraiškų konkurse padavimo galutinė data yra penkta darbo diena po šio reglamento paskelbimo Europos Sąjungos oficialiajame leidinyje.
4 straipsnis
Konkurso laimėtojai turi nustatyti kainą, kuri yra bent jau lygi lygiavertės kokybės ir tipinio kiekio kainai, fiksuojamai rinkoje saugojimo vietoje arba kitu atveju - artimiausioje rinkoje atsižvelgiant į transportavimo išlaidas. Kaina negali būti mažesnė kaip 108,76 EUR už toną.
5 straipsnis
2 straipsnio pirmojoje pastraipoje minima agentūra imasi visų būtinų priemonių, kad suinteresuotos šalys galėtų įvertinti parduodamų javų kokybę prieš paduodant joms paraiškas dalyvauti konkurse.
6 straipsnis
2 straipsnio pirmojoje pastraipoje minima agentūra nedelsdama praneša visiems konkurso dalyviams jų dalyvavimo paraiškų konkurse rezultatus. Per tris darbo dienas nuo minėto pranešimo paraiškų konkurso laimėtojui registruotu laišku arba nuotoliniais ryšiais nusiunčiamas rašytinis pranešimas apie sutarties skyrimą.
7 straipsnis
2 straipsnio pirmojoje pastraipoje minima agentūra praneša Komisijai įvairių partijų, parduotų ne vėliau kaip iki kitos savaites po paraiškų dalyvauti konkurse padavimo termino pabaigos antradienio, kiekį ir vidutinę kainą.
8 straipsnis
Šiame reglamente numatytas kviečių ir kukurūzų atsargų atnaujinimo priemones Komisija patvirtina dar prieš jų įgyvendinimą, kad Bendrijos javų rinka nebūtų sutrikdyta.
9 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas valstybėse narėse.
Priimta Briuselyje, 2004 m. liepos 12 d.